Winona Ryder

**Winona Laura Horowitz**  Taun 2016 manéhna ngabéntangan pilem sérial horor fiksi ilmiah Netflix, *Stranger Things*, nu mana manéhna dinominasikeun pikeun *Golden Globe* jeung *Screen Actor Guild*. Taun 2020 manéhna maén dina drama miniséri HBO, *The Plot Against America*. 

## Kahirupan awal 
Winona Laura Horowitz lahir di Winona, Minnesota, tanggal 29 Oktober 1971, indungna Cynthia Palmer sarta bapana Michael D. Horowitz. Indungna saurang pangarang, éditor jeung produser vidéo. Bapana ogé saurang pangarang, éditor, pamedal tur tukang ngajualan buku antik. Bapa Ryder saurang Yahudi (kulawargana migrasi ti Rusia jeung Rumania), Ryder gé ngaku yén dirina téh saurang Yahudi. Loba kulawargana ti garis bapa nu maraot wanci kajadian *Holocaust*.

Winona dingaranan maké ngaran dayeuhna harita, dibéré ngaran tengah Laura, alatan kolotna babaturan jeung Laura Huxley, pamajikanna pangarang Aldous Huxley. karesep bapana. Ryder boga saurang adi lalaki, ngaranna Urie, sarta boga dua dulur saindung ti hasil rarabi indungna baheula, Jubal Palmer jeung Sunyata Palmer. Wanci umur tujuh taun, taun 1978, Ryder jeung kulawargana parindah ka Rainbow, hiji padumukan komunitas di Elk, Wilayah Mendocino, California.

Umur 10 taun, Ryder jeung kulawargana parindah ka Petaluma, California. Minggu kahiji sakola di Sakola Manengah Kenilworth, manéhna pada ngélég alatan disarangka ku babaturan budak banci. Pangalaman pada ngélég tuluy lumangsung nepi ka sakola luhur nalika manéhna sukses dina pilem *Beetlejuice*. Ceuk Ryder, "Kuring inget kénéh mikir, 'Ooh, *Beetlejuice*, pilem kawas pilem nomer hiji. Bakal pihadéeun yeuh di sakola. Tapi kanyataanna malah leuwih goréng, kuring pada ngalandi tukang sihir'." Nalika Ryder umur 12 taun, manéhna ilibiung dina Téater Konsérvatori Amérika di deukeut San Fransisco, di mana di dinya manéhna mimiti diajar akting. Dina taun éta kénéh Ryder nandangan kacilakaan tilelep dina cai nu ngaalatankeun manéhna nandangan *aquaphobia* (sieun ku cai). Jagana jadi masalah nalika keur syuting adegan di jero cai dina pilem *Alien Resurrection* (1997), adeganna kudu diulang mangkali-kali. Di taun 1989, Ryder lulus ti Sakola Luhur Petaluma, IPK-na 4,0. 

## Karir 
### 1985–1990 
 
Taun 1985, Ryder ngirimkeun rékaman vidio audisina, manéhna maénkeun monolog tina novel *Franny jeung Zooey* beunang J.D. Salinger, ngarah peran dina pilem *Desert Bloom*. Sanajan peranna beunang ku Annabeth Gish, sutradara David Seltzer nempo bakatna sarta maénkeun Ryder dina pilemna *Lucas* (1986) nu nyaritakeun kahirupan Lucas (Corey Haim), saurang budak sakola luhur. Syutingna taun 1985, dibéntangan ogé ku Charlie Sheen jeung Kerri Green, Ryder meunangkeun peran minangka Rina, salah saurang babaturan Lucas di sakola. Nalika ditanya hayang kumaha ngaran tukangna nu bakal dipintonkeun dina krédit pilem, Ryder ngusulkeun ”Ryder” alatan harita albeum Mitch Ryder nu bapana keur disetel di satukangeun. Najan kitu, kadua pilem tadi sacara komérsil teu pati nyugemakeun. Diréktur Tim Burton mutuskeun pikeun maénkeun Ryder dina pilemna, *Beetlejuice* (1988) sabada kataji ku pidanganna dina pilem *Lucas*. Pilem éta suksés dina *box office*, pidangan Ryder turta sacara kasaluruhan pilemna menangkeun kritik nu positip.
kiri|jmpl|214x214px| Ryder di taun 2012
Ryder maénkeun peran minangka Veronica Sawyer dina pilem bébas *Heathers* (1988). Hiji pilem satir ngeunaan kahirupan budak ngora. Batur maénna nyaéta Christian Slater. *The Washington Post* ngedalkeun yén Ryder téh nyaéta “Pamaén Hollywood pangsabréhna...Ryder...ngajadikeun urang mikaresep mojang ngora tukang nelasan, mojang nu caang tur lucu sarta katitisan saeutik Bonnie Parker sajeroeunna. Manéhna pangpantesna disebut rumaja protagonis ti saprak *the sexual innocent of Gregory’s Girl*.” Pilemna meunangkeun *box office*, najan ogé meunangkeun sebutan pilem nu munjulkeun sesembahan. Masih di taun éta kénéh Ryder ngabéntangan pilem *Great Balls of Fire!*, merankeun pangantén umur 13 taun (sarta dulur sabrayna) ti Jerry Lee Lewis. Pilem teu jadi *box office*. Ogé di taun 1988 Ryder minton dina pilem *1969*, di mana manéhna merankeun Beth, kabogohna Kiefer Sutherland sarta dulur ti Robert Downey, Jr.– tokoh protagonis, nu protés kana Perang Viétnam.

Bulan April taun 1989, Ryder maénkeun peran leutik dina vidéo musik nu Mojo Nixon, "*Debbie Gibson Is Pregnant with My Two-Headed Love Child.*"

Taun 1990, Ryder kapilih maén dina opat pilem. Manéhna maénkeun peran utama awéwé dina pilem fantasi *Edward Scissorhands*, bareng jeung pibakaleun kabogohna, Johnny Depp. Pilem ieu malikan deui gawé barengna jeung Tim Burton nu kungsi babarengan dina pilem *Beetlejuice* di taun 1988. Pilem *Edward Scissorhands* payu pisan kalawan meunang pamuji, ngahasilkeun sacara kotor $86 juta AS. Masih di taun éta, Ryder mundur tina peranna minangka Mary Corleone dina pilem *The Godfather III* nu Francis Ford Coppola (sabada miang ka Roma pikeun pamileman) alatan kacapéan. Peran kasalapan Ryder nyaéta dina pilem drama komédi kulawarga, *Mermaids* (1990), nu dibéntangan ogé ku Cher, Bob Hoskins jeung Christina Ricci. *Mermaids* lumayan suksés sacara *box office*, pidangan Ryder loba nu muji. Ryder meunangkeun nominasi Panghargaan *Golden Globe* pikeun Artis Pinunjul dina Peran Pangrojong sarta Panghargaan *National Board Review* dina peran nu sarua. Sabada *Mermaids*, manéhna meunangkeun peran utama dina pilem nu Roxy Carmichael, *Welcome Home*. Hiji pilem ngeunaan budak adopsi. Ryder merankeun Dinky Bossetti. Pilem éta dibéntangan ogé ku Jeff Daniels sarta dianggap gagal alatan teu pati payu mungguh *box office*. Satuluyna, masih di taun nu sarua, Ryder meunangkeun panghargaan ‘Béntang Wanita Mangsa Hareup ‘ShoWest’s’ ti Asosiasi Nasional Pamilik Téater. Taun 1993, Ryder ngabéntangan mélodrama *The House of the Spirits*, nu dumasar kana novél Isabel Allende. Pilem éta teu pati payu sacara *box office*. 

Ryder maén dina *The Age of Innoncence* babarengan jeung Michelle Pfeiffer sarta Daniel Day-Lewis, hiji pilem nu dumasar kana novél meunang Edith Wharton sarta diaping ku Sutradara Martin Scorsese, nu ceuk Ryder mah minangka “sutradara pangpunjulna sadunya”. Ku peranna dina pilem ieu, Ryder meunangkeun pangleler minangka Artis Pangrojong Pangpunjulna Panghargaan *Golden Globe* sarta meunangkeun nominasi Panghargaan *Academy* pikeun peran nu sarua. Ogé ku peran éta kénéh Ryder meunangkeun nominasi pikeun Akademi Pilem Inggris sarta *Television Arts*. Najan teu suksés sacara komérsil, pilem ieu meunang pamuji. Ryder tuluy siap-siap ngabéntangan pilem *Broken Dreams* bareng jeung River Phoenix, tapi harita teu kebat alatan maotna Phoenix di taun 1993.
 
Peran Ryder nu satuluyna nyaéta dina pilem drama Generation X, *Reality Bites* (1994), nu disutradaraan ku Ben Stiller. Pidangan Ryder meunang pamuji sarta studio produksina miharep meunangkeun hasil nu mucekil, hanyakal teu sapagodos jeung kanyataan.

Dina bulan April taun 1994, Ryder kaasupkeun kana daptar “50 Jalma Panggeulisna di Dunya’, nu dipedalkeun ku majalah *People*. Di taun éta kénéh manéhna maénkeun peran utama minangka Josephine March dina pilem *Little Woman*, hiji pilem adaptasi tina novél Mary Alcott. Pilem ieu meunang pamuji ti balaréa; kritikus Janet Maslin nyebutkeun pilem ieu minangka pilem adaptasi novél pangalusna sarta muji pidangan Ryder.

Ryder midangkeun pidangan tamu dina *The Simpson*, épisode “Lisa’s Rival” minangka Allison Taylor nu kepinteran jeung kapribadiaanna punjul nu matak jadi tandingan pikeun Lisa. Tuluy Ryder maén dina pilem *How to Make an American Quilt* (1995), hiji pilem adaptasi tina novél nu judulna sarua meunang Whitney Otto. Maraén ogé dina pilem éta Anne Bancroft, Maya Angelou katut Ellen Bursty. Pilem ieu ngahasilkeun kauntungan kotor opat tikel tina waragad pangjieunanna sarta meunangkeun peunteun nu meujeuh nepi ka peunteun positip ti para pakar.

### 1996–2000 
pra=//upload.wikimedia.org/wikipedia/commons/thumb/7/7c/Winona_Ryder_Walk_of_Fame.jpg/220px-Winona_Ryder_Walk_of_Fame.jpg|kiri|jmpl| Ryder menangkeun béntang dina Hollywood Walk of Fame dina 6 Oktober 2000.
Taun 1996, Ryder midang dina sababaraha pilem, nu kahiji nyaéta *Boys*. Pilem ieu teu payu jeung menangkeun kritikan nu negatif. Roger Ebert ti *Chicago Sun-Times* nyebutkeun yén pilem ieu ngamomonyah bakat jeung intelejénsi Ryder. Tuluy manéhna maén dina pilem méta-dokumenter Al Pacino, *Looking for Richard*. Pilem ieu gé ngan ngahasilkeun kauntungan kotor sajuta dolar AS, tapi meunang pamuji nu leuheung. Tuluy Ryder ngabéntangan pilem *The Crucible* bareng jeung Daniel Day-Lewis katut Joan Allen. Pilem ieu nu diharepkeun pipayueun, nilik kana waragadna, tapi sarua teu payu. Sanajan kitu, pidangan Ryder meunangkeun pamuji ti Peter Travers ti *Rolling Stone*. Kadieunakeun Ryder ngaku yén maénkeun Abigail Williams téh mangrupakeun panghésé-héséna peran dina karirna.

Di bulan Désémber 1996, Ryder maén minangka saurang/hiji android dina pilem *Alien Resurrection* (1997) babarengan jeung Sigourney Weaver nu ngabéntangan dina kabéh trilogi *Allien*. Dulur Ryder, Uri, mikaresep pisan kana séri pilem Allien, ku kituna, nalika ditawaran peran éta Ryder langsung nyatujuan. Pilem ieu jadi pang teu suksékna mun dibandingkeun pilem-pilem Allien lianna, tapi masih dianggap suksés alatan ngahasilkeun $161 juta dolar AS ti sakuliah dunya. Pidangan Ryder jeung Weaver meunangkeun kritik positif, sarta Ryder meunangkeun Pangleler *Blockbuster Entertainment* pikeun Artis Pangpunjulna. Dina kagiatan *ShoWes*t taun 1997, Ryder meunang pangleler  ‘Bentang Awéwé Taun Ieu’.

Taun1998, Ryder midang ngabéntangan pilem Woody Allen, *Celebrity* (1998). Tuluy maén dina vidéo musik *Talk About the Blues* nu *Jon Spencer.*

Taun 1999 Ryder maén sarta jadi produser éksékutif dina pilem *Girl, Interupted*, nu dumasar kana mémoir taun 1993 nu judulna sarua meunang Susanna Keysen. Taun éta kénéh Ryder ngamimitian pausahaan musikna nu sorangan, Roustabout Studios di taun 1999.

Taun hareupna, Ryder maén dina melodrama *Autumn in New York*, babarengan jeung Richard Gere. Pilem ieu narima sababaraha kritikan, tapi suksés sacara komérsil, ngahasilkeun $90 juta sacara kotor di sakuliah dunia. Tuluy Ryder merankeun saurang biarawati dina pilem *Lost Souls* (2000), pilem ieu teu pati payu.

Dina tanggal 27 April 2000, wanci Féstival Pilem San Fransisco, Ryder dileler ku Panghargaan Peter J. Owens nu disérénkeun ka juru peran “nu méré tuladan dina kapunjulan, kabébasan jeung integritas”. Masih di taun 2000, Ryder minton dina kaméo leutik dina pilem *Zoolander* (dipedalkeun taun 2001). Dina bulan Oktober manéhna meunangkeun béntangna sorangan dina *Hollywood Walk of Fame*, ditempatkeun persis hareupeun adegan Johnny Grant sagigireun Hotél Roosevelt Hollywood Boulevard. Nalika kagiatan ieu Ryder meunangkeun ogé pangleler minangka ‘Panghadéna Papakéan Minggu Ieu’ ti *Entertainment Weekly*. Manéhna panampa panghargaan éta nu ka-2.165.

### 2001-2005 
Tanggal 26 April 2001, Ryder minton minangka bintang tamu dina komédi situasi *Friends*. Manéhna merankeun Melissa Wharburton, batur duduluran Rachel nalika di kampus.

Ryder reureuh heula dina dunia akting alatan kajadian manéhna maling di hiji toko di taun 2001 (tempo di handap). 

Taun 2002, Ryder minton dina dua pilem, Nu kahiji nyaéta pilem komedi romantis *Mr. Deeds*, bareng jeung Adam Sandler. Pilem ieu mangrupaken pilem manéhna nu nepi ka kiwari paling suksés sacara komérsil, ngahasilkeun leuwih ti AS$126 juta di Amérika wungkul. Pilem kaduana nyaéta *Simone*, di mana Ryder maén jeung Al Pacino. Tanggal 18 Méi 2002 Ryder jadi *host* dina acara *Saturday’s Night Live*, Usum ka-27 (episode 20). Ryder ogé mucunghul dina kaper Majalah *W* édisi Juni, mamaké kaos ‘*Free-Winona’* nu tuluyna jadi sénsasi di antara bobotohna dina internét. Juli 2003, manéhna kapéto ranking 183 dina *VH1’s* jeung kaasup kana “200 Ikon Budaya Pop Pangpunjulna” majalah *People*.  

### 2006-2008 
jmpl| Ryder dina acara Marc Jacobs di 2008
Taun 2006, sabada ngareureuhan heula, Ryder minton dina pilem Richard Linklater, *A Scanner Darkly*, hiji pilem adaptasi tina novel Philip K. Dick nu judulna sarua. Ryder maén bareng jeung Keanu Reeves, Robert Downey Jr. jeung Woody Harrelson. Ryder ogé minton dina komédi *The Darwin Awards* bareng jeung Joseph Fiennes. Pilem ieu muggaran medal dina Féstival Pilem Sundance tanggal 25 Januari 2006. Taun 2007 Ryder gabung deui jeung juru tulis Heathers, Daniel Waters, dina komédi hideung *Sex and Death 101* (2007).

Tuluy Ryder minton dina komédi David Wain, *The Ten*. Pilem ieu museur kana sapuluh carita, nu tiap caritana kailhaman ku Sapuluh Paréntah. Munggaran medal dina Festival Pilem Sundance 2007. Satuluyna Ryder maén dina pilem drama romantis Geoffrey Haley, *The Last World* (2008). Dina tanggal 20 Nopémber 2008 Ryder meunang pangleler fésyen Marie Claire dina *Marie Claire Prix De La Mode* di Madrid, Spanyol.

### 2009 – kiwari 
Taun 2009, Ryder katémbong dina Féstival Pilem Giffoni di Salerno, Italia, nu mana manéhna dileler ku hiji panghargaan husus. Tuluy di taun éta kénéh Ryder maén minangka saurang juru baca warta dina *The Informers* vérsi pilem. Manéhna ogé maén dina pilem Star Terk J.J. Abram minangka indung jalmana Spock, Amanda Grayson. Sawatara média nyatet pangbalikanna deui dirina kana *box office*. Manéhna ogé maén bareng jeung Robin Wright sarta Julianne Moore dina pilem Rebecca Miller, *The Private Lives of Pippa Lee*, nu medal tanggal 9 Pébruari 2009 dina Féstival Pilem Internasional Bérlin. Tanggal 9 Juni 2009, *Entertaintment Weekly* ngawartakeun dina wawancara Ryder jeung majalah *Empire*, manéhna jeung Christian Slater bakal ngulang deui peranna dina sékuél *Heathers*.
kiri|jmpl| Ryder dina Féstival Film Giffoni 2009
Taun 2010, Ryder meranken Beth McIntyre, saurang béntang balét nu keur ngolotan, dina pilemna Darren Aronofsky, *Black Swan*. Ryder ogé ngabéntangan dina hiji pilem indepénden, *Stay Cool*, bareng jeung Hilary Duff, Mark Polish jeung Chevy Chase. Taun éta kénéh manéhna ogé maén minangka Lois Wilson dina pilem télévisi, *When Love Is Not Enough: The Lois Wilson Story*. Pikeun pidanganna, Ryder dinominasikeun kana SAG *Award* pikeun Artis Pinunjul dina kategori Miniséri Tivi.

Ryder ogé maén dina pilem bébas, *Stay Cool*, bareng jeung Hilary Duff, *Mark Polish* jeung *Chevy Chase*. Taun éta kénéh manéhna meranken Lois Wilson di pilem tivi, *When Love Is Not Enough, The Lois Wilson Story*. Pikeun pintonanna Ryder dinominasikeun minangka artis awéwé pilem tivi pangpunjulna dina *SAG Awards*. 

Ryder minton minangka pameran utama dina pilem *The Dilemma* nu disutradaraan ku Ron Howard. Pilem ieu oge dibéntangan ku VInce Vaugh jeung Kevin James. Dijieun di Chicago di bulan Méi 2010 sarta dipedalkeun dina bulan Januari 2011. Taun 2011, manéhna maénkeun peran Deborah Kuklinski, bojona juru paténi Richard Kuklinski, dina pilem *The Iceman*.

Tahun 2012 Tim Burton maénkeun manéhna dina vidio musik singel *The Killers*, "*Here with Me*". Ryder ogé maén dina *The Letter*, bareng jeung James Franco. Manéhna ogé réuni deui jeung Tim Burton dina peran pilem animasi 3D *Frankenweenie*, nu medal dina bulan Oktober 2012 sarta minton bareng jeung James Franco dina pilem éksén harénghéng *Homefront* (2013).
jmpl|220x220px|Ryder bareng jeung para pamaén *Frankenweenie* dina Féstival Fantastis taun 2012.

Taun 2013 jeung 2014 Ryder midang dina séri télévisi Séntral Komédi *Drunk History*. Manéhna ogé midang dina miniséri Amérika *Show Me a Hero*. Taun 2015, manéhna midang bareng jeung Peter Sarsgaard dina pilem drama biographis *Experimenter*. Pilem ieu meunangkeun guaran nu positif. Ti taun 2016, Ryder midang dina séri horor fiksi ilmiah Netflix, *Stranger Things*, beunang The Duffer Brothers sarta medal sacara *stream online* dina 15 Juli 2016. Pidangan manéhna, ogé acarana meunangkeun kritik nu lolobana muji kana latar pilem di taun 1980-an. Pilem séri ieu meunangkeun panghargaan SAG minangka rangkéan drama séri pangpunjulna di taun 2017. Ryder tuluy ngabéntangan séri ieu dina usum kaduana nu medal tanggal 27 Okober 2017 sarta usum katilu nu medal dina tanggal 4 Juli 2019. Dina usum katilu manéhna kabéjakeun dibayar AS$ 350.000,- per épisodena.

Taun 2018, manéhna maén bareng jeung Keanu Reeves dina pilem *Destinaton Wedding*. Saméméhna, maranéhna kungsi tilu kali maén bareng dina tilu pilem lianna (''Bram Stoker's Dracula*, *A Scanner Darkly* jeung *The Private Lives of Pippa Lee*).

Taun 2020, Ryder maén dina pilem *The Plot Against America*, hiji pilem séri kawates HBO nu dumasar kana novél taun 2004 nu judulna sarua. David Simon, nu nyieun séri ieu ngoméntaran, "Winona salawasna mintonkeun kapunjulan béntang Amérika asli. Kiwari urang geus siap pikeun aksi kaduana, lantaran manéhna éstu pamean nu pinunjul - kerep tunyu tanya ngeunaan peranna, milampah panalungtikan sarta maén hareupeun kaméra sacara naruliah nalika ngamimitian pancénna." Séri ieu minangka mindoan gawé bareng Ryder jeung Simon. 

### Gawé lianna 
jmpl|Ryder dina Pasanggiri Pilem Sundance taun 2015
Taun 1995, Ryder ngeusi sora sarta narasi *Anne Frank: The Diary of a Young Girl''' sarta dinominasikeun pikeun panghargaan Grammy 1995.

Taun 1990, Ryder nyieun kaméo dina vidio musik Roy Orbison, "*A Love So Beatiful*" babarengan jeung Matthew Modine. Taun éta kéneh Ryder jeung batur maénna dina *Mermaids*, Cher, minton bareng dina vidio musik "*The Shoop Shoop Song*". Dina taun 1993, manéhna mancén bareng jeung pibakaleun kabogohna, Dave Primer ti Soul Asylum, dina vidio musikna "*Without a Trace*". Ryder ogé ngabéntangan vidio musik The Jon Spencer Blues Explosion, "*Talk about the Blues*" di taun 1998. Taun 2007, manéhna minton sacara singket minangka saurang réporter dina vidio musk "''We're All Stuck Out in The Desert*" meunang Jonathan Rice.

Ryder jadi salah saurang pangrojong pikeun Leonard Peltier, nu didakwa nelasan dua urang agén féderal, nalika Leonard ménta pangampura Présiden Clinton.

Taun 1998, Ryder jeung Leonardo Dicaprio ngabantu nganarasian CD-ROM wedalan Yayasan Sajarah Visual Shoah nu Steven Spielberg, *'Survivors: Testimonies of the Holocaust''.'. Manéhna oge kapéto jadi juri dina Pasanggiri Pilem Cannes taun 1998 nu diluluuhan ku Martin Scorsese. Taun 2015, manéhna oge jadi juri dina Pasanggiri Pilem Sundance di tahun 2015.

Ryder milu ngaproduseran tur nganarasian pilem dokuménter *The Day My God Died* (2004) reujeung jeung Tim Robbins. Pilem éta ngaguar carita jual beuli séks budak internasional.

Di bulan Agustus Ryder midang dina kampanye usum gugur *Rag and Bone*. Numutkeun Marcus Wainwright, *brand* manajerna, manéhna téh kapilih ku alatan "kageulisan jeung kapunjulanna nu teu kawengku ku waktu". Sabada ti harita Ryder jadi béntang iklan piken Marc Jacobs Beauty di taun 2016, iklan sampo Loreal jeung kampanye koléksi usum mekar H&M reujeung Elizabeth Olsen di taun 2018 sarta di awal taun 2020 jadi béntang iklan *Squarespace superbowl*.

## Kahirupan pribadi 
Ryder mibanda imah-imah di San Fransisco, Los Angeles jeung Williamsburg di New York. Ryder kungsi ngaku pernah jadi korban anti semit di mangsa katukang sanajan manéhna teu pati kagambarkeun minangka urang Yahudi.

### Hubungan 
jmpl| Ryder jeung Ray Liotta sartaMichael Shannon dina Pasanggiri Pilem Internasional Toronto 2012
Ryder tunangan jeung aktor Johnny Depp salila tilu taun ti mimiti bulan Juli 1990. Manéhna panggih dina acara tayang munggaran pilem *Great Balls of Fire!* tur mimiti bobogohan dua bulan ti harita. Harita manéhna umur 17 taun sarta Johnny Depp umur 26. Sabada putus ti Johnny Depp, Ryder hubungan jeung anggota band Soul Asylum, Dave Pirner, sarta anggeur deuheus sanajan geus putus ogé. Tuluy manéhna bobogohan jeung Matt Damon ti taun 1998 nepi ka 2000. Ti taun 2011 Ryder bobogohan jeung Scott Mackinlay Hahn.

### Polly Klaas 
Taun 1993, Ryder nawarkeun hadiah ka sing saha nu bisa mulangkeun budak leutik nu diculik, Polly Klaas. Klaas cicing di Petaluma, kota di mana Ryder gedé. Ryder nawarkeun $200.000 ka nu bisa mulangkeun budak umur 12 taun nu diculik éta kalayan salamet. Sabada budak éta maot, Ryder merankeun Jo dina pilem taun 1994 nu mangrupakeun adaptasi tina novél *Little Women* beunang Louisa May Alcott sarta ngadédikasikeun pintonanna minangka pangéling-ngéling pikeun Klass, lantaran novél *Little Women* téh karesepna Klass baheula.

### Amal 
Ryder ulubiung dina gawé amal pikeun Pangwaragadan Kuliah Indian Amérika ti umur 20-an, hiji yayasan nu nyakolakeun urang Indian ka univérsitas.

### Dicerek taun 2001 
Tanggal 12 Désémber 2001, Ryder ditéwak ku dakwaan maling di Berverly Hills, California, dituduh maling pakéan  jeung asésoris disain saharga $5.500 di hiji *department store* di Saks Fifth Avenue. Usahana nyéwa pangacara mashur Mark Geragos sangkan bisa naék banding teu ngahasilkeun. 

Manéhna dituduh geus maké obat-obatan kaasup oxycocone, diazepam jeung Vicodin kalawan teu maké resép dokter. Manéhna didakwa maok, nyopet jeung vandalisme najan kitu lolos tina dakwaan ngarampog. Di bulan Désémber 2002, manéhna ditibanan tilu taun hukuman percobaan, 480 jam layanan sosial, $3.700 denda sarta mayar $6.355 réstitusi ka Toko Saks Fifth Avenue. Manéhna ogé kudu ngilu konsultasi obat jeung psikologi. Hakim Tinggi Elden Fox nu nalaah laporan 480 jam layanan sosial manéhna ngurangan hukuman kajahatanna jadi tuduhan kalakuan bangor dina tanggal 18 Juni 2004, Ryder nganggeuskeun mangsa percobaanna nepi ka bulan Désémber 2005.

Ryder ngajéntrékeun ka Majalah Interview yén kajadian éta téh lumangsung dina mangsa manéhna keur sacara klinis kateken. Ceuk manéhna kénéh ubar panahan nyeri ti tukang terapi alternatifna geus ngaburkeun panalarna. Dokter nu medalkeun resepna geus dicabut ijinna ku Déwan Médis California ku alesan sacara teu étis geus nedunan "kahayang pacandu nu beunghar jeung/atawa sohor pikeun resép narkotik nu saenyana mah dijual di pasar gelap".

## Filmografi 
### Pilem 
### Télévisi 
### video musik 
## Panghargaan jeung nominasi 
### Academy Awards 
### Panghargaan BAFTA 
### Golden Globe Awards 
### Panghargaan Grammy 
### Panghargaan Screen Actors Guild 
## Tumbu éksternal 
* Winona Ryder dina IMDb
* Winona Ryder dina Rotten Tomatoes